Kari Hotakainen omistaa mökkipihansa Huvila & Huussi -muutoksen edesmenneelle ystävälleen: ”Hän on tämän paikan sielu” | Ruutu
today 15.5.2020 klo 9.30
Huvila & Huussin kauden viimeisessä jaksossa tehdään muutostöitä kirjailija Kari Hotakaisen mökkipihalla. Keltainen rintamiestalo on Karille ja hänen perheelleen rakas. ”Tämä on yhdistetty vapaa-ajanpaikka ja työpaikka. Teen töitä mökillä paljonkin. Työ on yksinäisen ihmisen työtä, ja kun perhe tai ystävät tulevat tänne, en tee töitä enää sekuntiakaan. Teen töitä täällä vain, kun olen yksin”, Kari kertoo. Suosikkikirjailija kuvailee ohjelman maisemasuunnittelija Kati Jukaraiselle itseään ryhtymisrajoitteiseksi mökkeilijäksi. ”Termi aukeaa, kun katsotaan tätä tonttia. Olen mökkeilijä, joka haluaa oleskella, lueskella, ajatella. En tykkää kauheasti pihatöistä!” Kari hankki mökin vuonna 2011 ja siitä lähtien sitä on remontoitu. ”Olen ollut apupoikana ja meidän hyvä, edesmennyt ystävä Tarmo oli tässä päätekijänä. Voin tässä yhteydessä sanoa, että piharemontti, joka tulee tänne, on omistettu Tarmolle. Hän on tämän paikan sielu, vaikka ei meidän perheeseen kuulukaan.” Mökillä parasta on rauha sekä tontin kyljessä hulmuavat viehättävät pellot. ”Huonointa on, että tällä tontilla ei ole pitseriaa”, Kari velmuilee. Muutokselta kirjailija toivoo helppohoitoista pihaa. ”Pahin uhkakuva on 14 hengen palju. Sen jos tuotte tänne, niin viette mennessänne!” Huvila & Huussi maanantaina kello 20 Nelosella ja Ruudussa. #huvilajahuussi